གཞུང་གླིང་ནི་རྒྱུ་ཤིང་ལས་གྲུབ་ཅིང་རོལ་ཆ་དེའི་མགོ་སྦོམ་པ་དང་བར་མཇུག་རིམ་བཞིན་ཕྲ་བར་བྱུང་བ་ཞིག་ལ།མགོ་བོའི་ཕུ་འདེབས་པའི་བུ་ག་ཕུད་འཐེབ་ཀྱི་བུ་ག་ལྔ་ཡོད་པ་དང་གླིང་བུ་དེ་གཞུང་དུ་འཁྱེར་ནས་གཏོང་དགོས་སྟབས་མིང་ལའང་གཞུང་གླིང་ཞེས་བྱུང་བ་ཡིན།གོང་ཞུས་ལྟར་གནའ་དུས་ཞང་ཞུང་གི་གཤེན་རབ་མི་བོ་ཆེའི་དུས་སུ་རོལ་ཆར་འཕེལ་རྒྱས་ཆེན་པོ་བྱུང་ཡོད་པ་དང་།དེའི་ཁྲོད་སོར་དཀྲོལ་རོལ་ཆ་རྒྱུད་སྦྲེང་དང་།པི་ལྦང་།ཏམ་བུ་ར་སོགས་ཡོད་པའི་སྐོར་ཡིག་ལམ་དུ་གསལ་ཞིང་།སོར་དཀྲོལ་རོལ་ཆ་ནི་ཐོག་མར་རི་དྭགས་རྔོན་སྐབས་མདའ་འཕེན་པའི་བརྒྱུད་རིམ་ནང་གཞུ་རྒྱུད་ཀྱི་སྒྲ་ལས་བློ་སྒོ་ཤར་ཏེ་བྱུང་བ་ཞིག་རེད།སྐབས་དེར་བྱུང་བའི་སོར་དཀྲོལ་རོལ་ཆ་རྒྱུད་སྦྲེང་ནི་ཞང་ཞུང་ཙམ་མ་ཟད།སྟག་གཟིག་དང་པར་སིག་སོགས་ལའང་དར་ཁྱབ་ཆེ་ཞིང་།ཁོ་ཚོས་རོལ་ཆ་དེརཧབ་ཅེས་བརྗོད་ཀྱི་ཡོད།རོལ་ཆ་དེའི་གཟུགས་དབྱིབས་ནི་གཞུ་གུག་གི་ཀློང་དུ་རྒྱུད་སྐུད་མང་པོ་གཅིག་རྗེས་གཉིས་མཐུད་ཀྱིས་སྦྲེང་སྦྲེང་ཏུ་བཏགས་ཡོད་པས་རོལ་ཆའི་མིང་ལའང་རྒྱུད་སྦྲེང་ཞེས་བྱུང་བ་དང་།ཕྱིས་སུ་རྒྱུད་མངས་ཞེས་ཀྱང་བརྗོད།དེ་མིན་སོར་དཀྲོལ་རོལ་ཆ་པི་ལྦང་སྐོར་གླེང་ན་ལོ་རྒྱུས་ཐོག་པི་ལྦང་ཞེས་པ་དེར་གོ་དོན་མི་འདྲ་བ་གཉིས་བྱུང་སྟེ།སྔ་མ་པི་ལྦང་ཞེས་རྒྱུད་ལ་སེན་མཛུབ་བམ་སེན་ལྡེས་དཀྲོལ་བའི་སོར་དཀྲོལ་བའི་རོལ་ཆའི་གོ་དོན་ཡོད།དེ་ལྟར་བརྗོད་དགོས་དོན་ནིའཆི་མེད་མཛོད་ཀྱི་འགྲེལ་པསྒྲ་མདོ་སེ་ཉིས་བརྒྱརབི་ཎ་པི་ལྦང་ཞེས་གསལ་བ་དེས་བི་ཎ་ནི་རྒྱ་གར་གྱི་རྒྱུད་མངས་སོར་དཀྲོལ་རོལ་ཆ་ཞིག་ཡིན་པ་དེ་དེང་སྐབས་ཀྱང་མཐོང་རྒྱུཡོད་པས་ཐོག་མར་པི་ལྦང་ཞེས་པ་ནི་སོར་དཀྲོལ་རོལ་ཆ་ཞིག་ཡིན་པ་རྟོགས་ཐུབ།ཕྱིས་སུ་པི་ལྦང་ཞེས་གཞུ་ལ་རྩིད་པའམ་རྟ་རྔ་བཏགས་ནས་རྒྱུད་དང་བརྡར་ཏེ་དཀྲོལ་བའི་གཞུ་འཐེན་རོལ་མོའི་ཐ་སྙད་དུ་གྱུར་ཡོད་པ་བཅས་ཆེད་ལས་དོན་གཉེར་མཁན་གྱིས་ཕྲ་རབས་ཀྱི་གོ་དོན་ལ་གཅིགས་ཆེན་བྱེད་པ་ལས།སྤྱིར་རྩོམ་རིག་སོགས་ལ་པི་ལྦང་ཞེས་རྒྱུད་ཅན་རོལ་ཆ་སྤྱིའི་གོ་དོན་ཡང་ལྡན་ཡོད།མདོར་ན་རང་ཅག་བོད་ཀྱི་གདོད་མའི་དུས་རབས་སུ་བྱུང་བའི་རོལ་ཆ་པི་ལྦང་ནི་ཏམ་བུ་ར་དང་འདྲ་བའི་སོར་དཀྲོལ་རོལ་ཆ་ཞིག་ཡིན་ངེས།དབྱི་ཏྭ་ལིའི་མཁས་དབང་ཏུའུ་ཆེས་ཀྱིབོད་ཀྱི་གནའ་རྫས་རྟོག་ཞིབཅེས་པའི་དེབ་ཐེར་དུགདོད་མའི་དུས་རབས་སུ་བྱུང་བའི་གནའ་རྫས་ཀྱི་རི་མོ་ནི་རོལ་ཆ་ག་གེ་མོ་ཞིག་གི་རྩེ་ཏོག་གི་རྒྱན་ནམ་ཡུ་བ་ཞིག་རེད།དེའི་གཟུགས་དབྱིབས་ནི་ཕོ་ལུག་ཅིག་ཡིན་པ་དེ་རྒྱུན་སྲོལ་དང་མཐུན་པ་ཞིག་རེདཅེས་འཁོད་པ་དེའི་རི་མོའི་གཟུགས་དབྱིབས་ལ་ཁོ་བོས་བལྟས་པས་དེ་ནི་པི་ལྦང་ངམ་ཏམ་བུ་རའི་རྩེ་ཏོག་གི་རྒྱན་ལས་གཞན་མ་མཆིས་སྙམ།གང་ལགས་ཤེ་ན་དེའི་གཟུགས་དབྱིབས་ནི་ལུག་མགོའམ།ཁྱི་མགོརྟ་མགོ་སོགས་གང་ཡང་འདྲ་བས་བརྗོད་ཚོད་དཀའ་ཡང་།གང་ལྟར་སེམས་ཅན་གྱི་མགོ་བོ་ཞིག་ཡིན་པ་གསལ་པོ་འདུགརང་རེའི་སྒྲ་སྙན་རོལ་ཆའི་རྩེ་ཏོག་ལ་རྟ་མགོ་དང་།འབྲུག་མགོཁྱུང་མགོ་སོགས་བརྒྱན་སྲོལ་ཡོད་པར་གཞིགས་ན།གནའ་རྫས་དེ་པི་ལྦང་ངམ་ཏམ་བུ་རའི་རོལ་ཆའི་རྒྱན་ཞིག་ཡིན་པ་ཤེས་ཐུབ་ལ།སྐབས་དེར་སོར་དཀྲོལ་རོལ་ཆ་དེའི་རིགས་བྱུང་ཡོད་པའང་གནའ་རྫས་དེ་ལས་གསལ་བཤད་བྱེད་ཐུབ།བོན་གྱི་དཔེ་རྙིང་དུ་འཁོད་དུ་འཁོད་སྟབས་ད་ལྟ་གོ་ཐོས་ཙམ་བྱུང་བའི་སྐབས་དེའི་རོལ་ཆསྒོང་བསྒྱུརཞེས་པ་དེ་ཡང་སྙིང་རོལ་ཆ་གང་ཡིན་སྐོར་ཡིག་གེའི་དོན་ཙམ་ལ་གཞིགས་ནས་ཞིབ་འཇུག་བྱ་རྒྱུ་ལས་ཐབས་གཞན་མེད་པས་ཁོ་བོས་བསམས་ན་རང་རེའི་བོད་ཀྱི་གདོད་མའི་དུས་རབས་སུ་བྱུང་བའི་རོལ་ཆ་རྫ་གླིང་དང་འདག་གླིང་ལ་སྒོང་གཟུགས་དང་བྱིའུ་གཟུགས་གཉིས་ཡོད་པ་དང་།རོལ་ཆའི་མིང་ནི་དེའི་གཟུགས་དབྱིབས་ལ་གཞིགས་ནས་བྱུང་བའམ་དེའི་བཟོ་རྒྱུར་གཞིགས་ནས་བྱུང་བ་སོགས་ཀྱི་ཁྱད་པར་ཡོད་སྟབས།འདག་པ་ཚི་ཅན་གྱིས་བཟོས་པའི་རོལ་ཆ་དེར་དེའི་བཟོ་རྒྱུར་གཞིགས་ཏེ་འདག་གླེང་ཞེས་པ་དང་།རྫ་མཁན་གྱི་མེར་བསྲེགས་ཏེ་རྫ་བཏང་བའི་རོལ་ཆ་དེར་རྫ་གླིང་ཞེས་བྱུང་བ་ལྟར།སྒོང་བསྒྱུརཞེས་དེའི་གཟུགས་དབྱིབས་བྱ་སྒོང་འདྲ་བར་གཞིགས་ནས་ཐོབ་པའི་འབུད་པའི་རོལ་ཆ་རྫ་གླིང་གི་དོན་གཅིག་མིང་གི་རྣམ་གྲངས་མིན་ནམ་སྙམ།གཞན་ཡང་རྒྱའི་གནའ་བོའི་ཚད་ལྡན་ཡིག་ཆའི་ནང་རོལ་ཆ་རྡོ་ཏིང་གི་སྐོར་འཁོད་པ་མིང་ཞིང་།བསྐལ་པ་ཡ་ཐོག་གི་དུས་སུ་རྡོ་ཏིང་གི་མིང་ལརྡོ་དང་ཡང་ནཞེས་སྒོང་བསྒྱུར་དང་དོན་མཚུངས་པ་དང་།ཧྲང་ཧྲུའུ་ཞེས་པའི་ནང་དུ་ཡང་སྒོང་བསྒྱུར་བརྡུང་ཞེས་པ་ལྟ་བུའི་དོན་བྱུང་ཡོད་པ་དེ་རྣམས་ལ་དཔྱད་གཞི་བྱས་ན།རང་རེའི་རྡོ་ཏིང་རོལ་ཆར་ཡང་གནའ་བོ་སྒོང་བསྒྱུར་ཞེས་བརྗོད་པའི་བརྡ་རྙིང་པ་ཞིག་མིན་ནམ་སྙམ།དེ་མིན་སྐབས་དེར་རོལ་ཆ་བིང་ཆེན་དང་ཅིང་ཆེན་སོགས་ཡོད་པའི་སྐོར་བོན་གྱི་དཔེ་ཆར་འཁོད་ཡོད་ཀྱང་ད་ཆ་ལོ་དུས་ཀྱི་བསྐྱལ་ཏེ་མིང་ཙམ་ལས་ཞིབ་ཕྲ་ཤེས་རྟོགས་དཀའ་བ་དང་།གོང་ཞུས་རོལ་ཆ་གྷན་དྷེ་དང་སིལ་སྙན་སོགས་ནང་པ་སངས་རྒྱས་པའི་ཆོས་ལུགས་རོལ་དབྱངས་ནང་དུའང་ཕྱག་བཞེས་སུ་ཡོད་པ་མ་ཟད།གྷན་དྷེ་ཞེས་རོལ་ཆའི་མིང་ནི་ལེགས་སྦྱར་སྐད་རང་སོར་བཞག་པར་གྲགས།ལྷག་པར་དུ་དང་སིལ་སྙན་སོགས་ལ་ནང་པ་སངས་རྒྱས་པའི་ཆོས་ལུགས་མཛེས་དཔྱོད་ལྟ་བའི་ཐོག་ནས་དེའི་འབྱུང་ཁུངས་རེ་དྲངས་རྒྱུ་ཡོད་སྟབས།རོལ་ཆ་དེ་གཉིས་ཡང་སྙིང་སྐབས་གང་འདྲ་ཞིག་ཏུ་བྱུངཡོད་མེད་ཚིག་ཐག་བཅད་དེ་བརྗོད་པར་དཀའ་བ་དང་ཐེ་ཚོམ་ཆེ་བས།གཟུར་གནས་མཁས་དབང་རྣམས་ཀྱིས་ཁོ་བོའི་སོམ་ཉི་ཟློག་པའི་སླད་རྩ་ཆེའི་བཀའ་སློབ་དགོངས་འཆར་ཡོད་པ་མཁྱེན།།